KOMISSION PÄÄTÖS,

tehty 18 päivänä joulukuuta 1996,

EY:n perustamissopimuksen 85 artiklan ja ETA-sopimuksen 53 artiklan mukaisesta menettelystä (IV/35.518 - Iridium) (Ainoastaan englanninkielinen teksti on todistusvoimainen) (ETA:n kannalta merkityksellinen teksti) (97/39/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan talousalueesta tehdyn sopimuksen,

ottaa huomioon 6 päivänä helmikuuta 1962 annetun neuvoston asetuksen N:o 17 (1), joka on perustamissopimuksen 85 ja 86 artiklan ensimmäinen täytäntöönpanoasetus, sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 2 artiklan,

ottaa huomioon 11 päivänä elokuuta 1995 tehdyn hakemuksen ja ilmoituksen asetuksen N:o 17 2 ja 4 artiklan nojalla annettavan puuttumattomuustodistuksen ja poikkeusluvan saamiseksi,

ottaa huomioon asetuksen N:o 17 19 artiklan 3 kohdan ja ETA-sopimuksen pöytäkirjan N:o 21 3 artiklan mukaisesti julkaistun hakemuksen yhteenvedon ja ilmoituksen (2),

on kuullut kilpailunrajoituksia ja määräävää markkina-asemaa käsittelevää neuvoa-antavaa komiteaa,

sekä katsoo seuraavaa:

I. TOSIASIAT

A. Johdanto

(1) Iridium-järjestelmän kehitti yhdysvaltalainen Motorola vuonna 1987 tarjotakseen maailmanlaajuista digitaalista langatonta viestintää lähellä maapalloa olevalla (Low Earth Orbit eli LEO) radalla kulkevien satelliittien avulla. Palvelut käsittävät ääni- ja henkilöhakupalvelut sekä perusdatapalvelut (kuten telekopio), ja niitä tarjotaan (yhtä tai kahta järjestelmää käyttävien) kannettavien matkapuhelinten, autopuhelinten, hakulaitteiden ja muiden tilaajalaitteiden kautta.

Iridium odottaa olevansa ensimmäinen toimiva maailmanlaajuisen satelliittivälitteisen matkaviestinnän (S-PCS) tarjoaja. Järjestelmän kaupallisen toiminnan arvellaan alkavan 1 päivään lokakuuta 1998 mennessä. Tämän toteutumiseksi on seuraavan 22 kuukauden aikana laukaistava ja saatettava kiertoradalle 66 satelliittia.

B. Osapuolet

(2) Motorola Inc. on yhdysvaltalainen maailmanlaajuisesti toimiva langattoman viestinnän ja elektronisten laitteiden, järjestelmien, osien ja palveluiden tarjoaja. Motorola on Iridium-järjestelmän kehittäjä ja sen pääasiallinen toimittaja satelliittien viestintäkapasiteetin hankinnan osalta ja Iridium-järjestelmän muiden osien tärkein toimittaja.

Motorolan investointiosuus Iridiumissa on 20,1 prosenttia. Se on varannut itselleen Meksikon/Keski-Amerikan yhdyskäytävän (3), sillä on osuus Etelä-Amerikan yhdyskäytävästä ja se jakaa Pohjois-Amerikan yhdyskäytävän Iridium Canadan ja Sprintin kanssa.

Avaruusjärjestelmäsopimuksessa Motorola on sitoutunut olemaan valmistamatta itselleen tai muille samanlaisia satelliittiperusteisia järjestelmiä ilman Iridiumin etukäteen antamaa kirjallista suostumusta 31 päivään heinäkuuta 2003 tai avaruusjärjestelmäsopimuksen päättymiseen asti riippuen siitä, kumpi tapahtuu aiemmin.

(3) Motorolan lisäksi Iridiumin omistaa 16 strategista sijoittajaa, joihin kuuluu televiestintäpalveluiden tarjoajia ja laitevalmistajia ympäri maailmaa. Lockheed Martinia ja Raytheonia lukuun ottamatta jokaisen niistä odotetaan (erikseen tai yhdessä) omistavan yhdyskäytävän ja käyttävän sitä, ja ne voivat myös toimia palveluiden tarjoajina (tai nimittää muita sellaisiksi) omalla yhdyskäytäväalueellaan, johon niillä on yksinoikeus.

Mukana ovat seuraavat sijoittajat: Iridium China (Hong Kong) Ltd (kuuluu yritysryhmään China Great Wall Industry Corporation; sijoitusosuus 4,4 prosenttia), Iridium Africa Co. (jonka muodostaa saudiarabialainen konserni Mawarid Overseas Co; 2,5 prosenttia), Iridium Canada, Inc. (josta Motorolan tytäryhtiö omistaa 33 prosenttia ja kaksi kanadalaisen yhtiön BCE Inc.:n tytäryhtiötä 4,4 prosenttia), Iridium India Telecom Private Ltd (Intia; 3,9 prosenttia), Iridium Middle East Co. (jonka omistaa kaksi saudiarabialaista konsernia; 5 prosenttia), Khrunichev State Research and Production Space Center (Venäjä; 4,4 prosenttia), Iridium Sudamérica (jonka omistaa Motorolan tytäryhtiö, venezuelalainen konsortio ja brasilialainen konserni; 8,8 prosenttia), Korea Mobile Telecommunications (jossa määräysvaltaa käyttää eteläkorealainen monialayritys Sunkyong Business Group; 4,4 prosenttia), Lockheed Martin (Yhdysvallat; 1,3 prosenttia), Nippon Iridium Co (kahden japanilaisen konsernin DDI Co.:n ja Kyocena Co.:n ja useiden japanilaisten sijoittajien muodostama konsortio; 13,2 prosenttia), Pacific Electric Wire & Cable Co. (Taiwan; 4,4 prosenttia), Raytheon Co. (Yhdysvallat; 0,7 prosenttia), Sprint (Yhdysvallat; 4,4 prosenttia) ja Thai Satellite Telecommunications Co. Ltd (Thaimaa; 4,4 prosenttia).

Strategisten sijoittajien joukosta löytyy myös kaksi eurooppalaista yhtiötä: STET (Italia; 3,8 prosenttia) ja Vebacom (Saksa; 10 prosenttia). Molemmilla on oma Euroopan eri osat kattava yhdyskäytäväalueensa ja tähän liittyvä yksinoikeus rakentaa yhdyskäytävä ja käyttää sitä omalla alueellaan. Ne ovat kuitenkin tehneet sopimuksen yhdyskäytäviensä rakentamisesta ja käyttämisestä yhdessä. Tätä varten ne perustavat yhteisyrityksen. Ensimmäinen yhdyskäytävä sijoitetaan Italiaan.

Suurin osa edellä mainituista sijoittajista ei ole vielä aloittanut toimintaansa; ne on perustettu Iridiumiin sijoittamista varten. Järjestelmän rakennusvaiheessa monet sijoittajista tarjoavat palveluita Iridiumille pääasiassa Motorolan alihankkijoina. Esimerkiksi China Great Wall and Khrunichev tarjoavat laukaisupalveluita, Lockheed Martin on tärkein alihankkija valmistettaessa Iridiumin satelliitteja, Raytheon vastaa pääasiassa satelliittiantennien toimittamisesta ja STET rakentaa tytäryhtiönsä Telespazion kautta varmennusjärjestelmän valvontalaitteet ja huolehtii niiden käytöstä.

(4) Iridium, LLC on yhdysvaltalainen osakeyhtiö, joka on perustettu Iridiumin viestintäjärjestelmien luomiseksi ja kaupallistamiseksi. Iridium omistaa järjestelmän avaruutta koskevan osan mukaan lukien satelliitit ja niihin liittyvän maanpäällisen infrastruktuurin, jota Iridiumin palveluiden toimittaminen edellyttää.

(5) Iridium-järjestelmän palveluiden jakelussa Iridiumin Inc.:llä on keskeinen osa; yhdyskäytäväoperaattoreiden kautta se julkaisee ohjeita palvelujen tarjoajien nimittämistä varten ja määrittää kaupalliset toimintatavat ja hintapolitiikan. Lisäksi se tarjoaa eräitä yhdyskäytäväoperaattoreiden ja palveluiden tarjoajien tarvitsemia tukipalveluita, mukaan lukien selvitystoimiston, joka laskee Iridiumin ja jokaisen yhdyskäytäväoperaattorin saatavat ja velat.

(6) Iridiumia johtaa 24 jäsenestä koostuva hallitus. Sijoittajat valitsevat jäsenistä 23, jotka puolestaan valitsevat puheenjohtajan. Hallitus antaa tietyt johtovaltuudet yhtiön johtoryhmälle, johon kuuluu toimitusjohtaja ja pääjohtaja. Hallituksen puheenjohtaja on myös yhtiön toimitusjohtaja. Toimitusjohtaja vastaa osakeyhtiön koko liiketoiminnan ja liikeasioiden yleisestä ja päivittäisestä hoidosta. Pääjohtaja vastaa osakeyhtiön liiketoiminnan ja liikeasioiden yleisestä hoidosta ja omaisuudesta hallituksen ja toimitusjohtajan valvonnassa. Johtoryhmä vastaa hallituksen määräysten toteuttamisesta ja tiedottaa hallitukselle yhtiön kehityksessä ja liiketoiminnassa tapahtuvasta edistyksestä.

(7) Hallitus tekee päätöksensä yksinkertaisella enemmistöllä.

C. Iridium-järjestelmä

1. Verkko

(8) Järjestelmä (4) koostuu satelliitin viestintäkapasiteetista eli avaruussegmentistä, yhdyskäytävistä ja käyttäjän kannettavista päätelaitteista. Iridium omistaa satelliitin viestintäkapasiteetin, yhdyskäytäväoperaattorit omistavat omat käytävänsä ja käyttävät niitä ja tilaajat ostavat tai vuokraavat päätelaitteensa palvelun tarjoajilta ja muilta vähittäiskauppiailta.

(9) Satelliitin viestintäkapasiteetti käsittää satelliitit (5) ja järjestelmän valvontasegmentin (system control segment eli SCS), joka tarvitaan tarkkailemaan, hoitamaan ja valvomaan satelliitteja ja palveluiden tarjoamista.

(10) Iridiumin on tarkoitus käyttää 66 satelliitin muodostelmaa (6), joka sijoitetaan lähellä maata olevalle radalle (780 km maanpinnan yläpuolelle). Satelliitit sijoitetaan 6 tasoon, joissa jokaisessa on 11 satelliittia lähes polaariradalla. Jokainen satelliitti kiertää maan kerran 100 minuutissa ja kattaa halkaisijaltaan noin 4 700 kilometrin ympyränmuotoisen alueen.

Satelliitit on varustettu viestimään tilaajien päätelaitteiden kanssa ja ohjaamaan liikennettä suoraan satelliitista toiseen. Jälkimmäistä varten Iridium-järjestelmän satelliiteissa on neljä ristikkäin kytkettyä antennia, joiden avulla ne voivat viestiä ja ohjata liikennettä kahteen edellä ja kahteen takanaan samassa tasossa olevaan satelliittiin sekä viereisillä kiertotasoilla pyöriviin naapurisatelliitteihin. Satelliittien välisen verkon ansiosta Iridium-järjestelmään pääsee yhdyskäytävän sijainnista riippumatta ohjaamalla puhelun satelliitista satelliittiin, kunnes se yhdistetään kyseisen puhelun määränpään kannalta sopivimpaan yhdyskäytävään. Tämän vuoksi Iridium-järjestelmän sallivassa maassa toimiva käyttäjä voi vastaanottaa minkä tahansa yhdyskäytävän kautta tulevan puhelun.

(11) Valvontasegmentti käsittää päävalvontatoiminteen (7) (sijaitsee Yhdysvalloissa), varmistavan valvontatoiminteen (sijoitetaan Italiaan) ja kaksi seuranta-, kaukomittaus- ja valvonta-asemaa (tracking, telemetry and control eli TT & C) (8), jotka sijaitsevat Kanadassa ja Havaijilla.

(12) Yhdyskäytävät ovat kytkentöjä, jotka viestivät tilaajien laitteiden ja muiden satelliittien kanssa valvontasegmentin ja satelliittimuodostelman kautta. Ne toimivat rajapintana satelliittimuodostelman ja yleisen kytkentäisen televerkon välillä (public switched telephone network eli PSTN). Kuten edellä ilmeni, sijoittajat omistavat yhdyskäytävät. Tarkoitus on, että toiminnassa olisi 13 yhdyskäytävää.

Yhdyskäytävän tehtävä on käytännössä tukea tilaajien laskutustoimintoa, käsitellä puheluita, pysyä selvillä käyttäjän sijainnista ja kommunikoida sen yleisen kytkentäisen televerkon kanssa, johon yhdyskäytävä on liitetty (kiinteän verkon käyttäjien puheluita varten).

(13) Puhelinten valmistuksesta huolehtivat suuret laitevalmistajat. Motorola on luvannut antaa muille valmistajille lisenssin hyödyntää Motorolan omistamaa tietämystä Iridiumin kanssa yhteensopivien tilaajalaitteiden valmistamiseksi ja myymiseksi kohtuullisin ehdoin, jotka molemmat osapuolet voivat hyväksyä. Useimpia päätteitä voidaan käyttää sekä satelliitti- että maayhteyksissä (mukaan lukien GSM-järjestelmät), joten niitä käytettäessä voidaan valita, joko automaattisesti tai manuaalisesti, satelliitti- tai maayhteydet.

2. Palvelujen jakelu

(14) Iridiumin palvelujen jakelua hoitavat useat ilmoitetuissa sopimuksissa mainitut osapuolet.

- Iridium vastaa keskeisistä toiminnoista, kuten satelliitin viestintäkapasiteetista ja eräistä liiketoimintaa tukevista järjestelmistä kuten selvitystoimistosta;

- yhdyskäytäväoperaattorit vastaavat yhdyskäytävästä; ja

- palveluiden tarjoajat tarjoavat palveluitaan asiakkaille ja myyvät ja/tai vuokraavat tilaajalaitteita.

a. Yhdyskäytäväoperaattorit

(15) Osakkeiden ostoa koskevan sopimuksen perusteella jokaisella yhdyskäytäväoperaattoriksi nimitetyllä Iridiumin sijoittajalla on oikeus tarjota Iridiumin palveluita sopimuksessa määrätyllä maantieteellisellä alueella. Iridium ei valtuuta ketään muuta tarjoamaan palveluita tai rakentamaan yhdyskäytäviä sijoittajan alueella.

(16) Lisäksi yhdyskäytäväoperaattoreilla on omilla yhdyskäytäväalueillaan yksinoikeus toimia ja/tai nimittää muita toimimaan palveluiden tarjoajina. Iridiumin tarkoituksena on, että jokainen yhdyskäytäväoperaattori perustaa omalle alueelleen palvelun tarjoajien verkon.

(17) Yhdyskäytäväsopimuksen perusteella Iridium tarjoaa yhdyskäytäväoperaattorille ja sen nimeämille palveluiden tarjoajille jatkuvan pääsyn Iridiumin avaruusjärjestelmään. Tällainen oikeus edellyttää sovellettavien Iridium-järjestelmän menettelytapojen (9) pakollisten määräysten jatkuvaa noudattamista.

(18) Korvaukseksi tästä yhdyskäytäväoperaattorien on:

- haettava, saatava ja pidettävä kunnossa kaikki viranomaisluvat ja taajuudet, jotka ovat tarpeen yhdyskäytävän muodostamiseksi ja käyttämiseksi, ja tarjottava palveluita kaikissa yhdyskäytävän palvelualueeseen kuuluvilla alueilla;

- luotava yhdyskäytävä, huolehdittava sen käytöstä ja kunnossapidosta;

- muodostettava tarvittavat yhdysliikenne-, liittymis- ja korvausjärjestelmät kaikkien yhdyskäytävän palvelualueella toimivien yleisten kytkentäisten televerkkojen kautta ja niiden kanssa; ja

- tarjottava yhdyskäytäväpalveluita niille osoitetuille palveluiden tarjoajille kaikissa yhdyskäytävän palvelualueella sijaitsevissa maissa.

b. Palveluiden tarjoajat

(19) Palveluiden tarjoajat vastaavat palveluiden ja päätelaitteiden markkinoinnista ja vähittäismyynnistä ja ovat suoraan yhteydessä loppukäyttäjään. Tarjoajat vastaavat myös koko tilinpidosta ja asiakaspalvelusta mukaan lukien asiakkaille myönnetyt luotot, laskutus, kirjanpito ja asiakkaisiin liittyvät luottoriskit. Lisäksi niiden on tuettava yhdyskäytäväoperaattoreita näiden hakiessa säännösten edellyttämiä lupia ja jakaessa taajuuksia alueillaan.

(20) Palveluiden tarjoajat nimetään periaatteessa ilman yksinoikeutta, jotta saataisiin mahdollisimman suuri asiakaskunta ja varmistettaisiin asiakaslaitteiden ja asiakaspalvelun riittävä saatavuus yhdyskäytävän palvelualueella. Kilpailulle avoimilla langattomien palveluiden markkinoilla tilanne olisi tällainen. Yksinoikeuteen perustuvat sopimukset palveluiden tarjoamisesta voivat kuitenkin olla mahdollisia muilla markkinoilla. Oletetaan, että useimmat palveluiden tarjoajat ovat myös paikallisia matkapuhelinpalveluiden tarjoajia. Tässä yhteydessä S-PCS-palveluita tarjotaan yleensä johdottomien maanpäällisten verkkojen lisäpalveluna näiden peittoalueen laajentamiseksi maanpäällisen peittoalueen ulkopuolelle tai alueille, joilla maanpäällinen sijainninseuranta ei ole mahdollista.

On suunniteltu, että yksi yhtiö voisi tarjota palveluitaan useammalle yhdyskäytäväsijoittajalle. Lisäksi palveluiden tarjoajat voivat toimia useammassa kuin yhdessä maassa yhdyskäytävän palvelualueella.

(21) Yhdyskäytäväoperaattorit nimittävät palveluiden tarjoajat Iridiumin laatimien suuntaviivojen mukaisesti. Ilmoituksen mukaan palveluiden tarjoajien alustavassa karsinnassa arvioidaan rahoitustilannetta, mainetta, asiakkaita ja voimavaroja koskevia seikkoja. Pääasialliset valintaperusteet ovat langattomien matkapuhelinten huomattava tilaajakanta ja palvelun mahdollisen tarjoajan asiakashuollon ja asiakkaiden laskutuspalveluiden taso, mikä on palveluiden riittävän tarjoamisen kannalta olennaista.

c. Hinnoittelu

(22) Tilaajalta veloitettava hinta koostuu neljästä maksusta:

1) yhdyskäytäväoperaattorin Iridiumille satelliitin viestintäkapasiteetin käytöstä maksamasta hinnasta, jonka määrittää Iridiumin hallitus;

2) yhdyskäytäväoperaattorille yhdyskäytäväliitännästä maksetusta hinnasta, jonka määrää yhdyskäytäväoperaattori, tosin noudattaen Iridiumin ohjeita ja suosituksia sovellettavien lakien ja säädösten sallimissa rajoissa;

3) palvelujen tarjoajalle suoritetusta maksusta; ja

4) mahdollisista maksuista, jotka aiheutuvat puhelun alkamisesta tai päättymisestä yleisen kytkentäisen televerkon kautta.

(23) Palveluiden tarjoajat keräävät tilaajien suorittamat maksut. Iridiumin hoitama selvitystoimisto huolehtii tulojen jakamisesta.

Selvitystoimisto on siten puhelujen yksityiskohtia koskevien tietojen keräyspaikka, ja se laskee Iridiumin ja kaikkien yhdyskäytävien väliset nettomaksut ja huolehtii niiden maksamisesta.

(24) Puhelinpalveluiden loppukäyttäjiltä arvioidaan perittävän kaikkialla kuukausimaksu, joka on keskimäärin noin 50 Yhdysvaltain dollaria, sekä puhelukohtainen maksu, joka on noin 3 Yhdysvaltain dollaria (10) per puhuttu minuutti; tähän lisätään mahdolliset yleisen kytkentäisen puhelinverkon käyttämisestä aiheutuvat maksut.

D. Asian kannalta merkitykselliset markkinat

1. Tuotemarkkinat

(25) Satelliittivälitteisellä matkaviestinnällä (S-PCS:llä) tarkoitetaan verkkoa, jonka tarkoituksena on tarjota, yleensä maailmanlaajuisesti, satelliittipohjaisia henkilöviestintäpalveluja. S-PCS-järjestelmä käsittää muodostelman LEO- (Low Earth Orbit), MEO- (Medium Earth Orbit) tai GEO- (Geostationary Earth Orbit) -satelliitteja (11), niiden maan pinnalla sijaitsevat valvonta-asemat sekä joukon maan pinnalla sijaitsevia yhdyskäytävämaa-asemia, joiden kautta käyttäjät saavat yhteyden kiinteiden puhelinten tai matkapuhelimien maaverkkoihin. Tämä rakenne mahdollistaa käyttäjän täyden liikkuvuuden sekä yksittäisen puhelinnumeron tunnistamisen missä päin maailmaa tahansa johtuen digitaalisia maajärjestelmiä (GSM) muistuttavista "älyominaisuuksista", jotka sijoitetaan joko maa-asemiin tai satelliitteihin.

(26) Äänipalveluiden oletetaan olevan näiden järjestelmien pääasiallinen sovellus, mutta muita merkittäviä sovelluksia ovat niin kutsutut henkilökohtaiset digitaaliset avustajat, tiedonsiirto ja henkilöhakupalvelut.

(27) Lähellä maata (LEO) tai keskipitkällä korkeudella (MEO) sijaitsevaa rataa käyttävien järjestelmien (tällaisia ovat useimmat viime aikoina ilmoitetut S-PCS-järjestelmät) ja geostationaarista rataa (GEO) käyttävien järjestelmien välinen korvattavuus ei ole suuri. Geostationaariset satelliitit ovat monimutkaisempia ja kalliimpia kuin muut satelliitit. Ne edellyttävät enemmän yhteistyötä loppukäyttäjältä, jotta saataisiin häiriötön ja selvä näköyhteys johonkin satelliittiin. Koska matka maahan on lisäksi pitkä, tehon häviäminen tekee matkapuhelinten käytön tällä hetkellä mahdottomaksi (12). Jo pitkä etäisyys maasta aiheuttaa kaikuja ja aikaviiveitä (suuruudeltaan noin puoli sekuntia verrattuna LEO-järjestelmien kuten Iridiumin 20-151 millisekuntiin), jotka huonontavat ja häiritsevät huomattavasti tavallista puhelinviestintää. Lisäksi korkeilla leveysasteilla (eli lähellä napoja) sijaitsevat tilaajat, joiden yhteys kulkee geostationaarisen radan kautta, kärsivät puheluiden onnistumista vaikeuttavasta heijastuksesta.

(28) S-PCS-järjestelmien odotetaan toimivan sekä langattomia maaverkkoja (GSM-verkkoa) että kiinteäsäteistä langatonta digitaalipuhelinta (DECTiä) täydentävänä ja korvaavana järjestelmänä. Tämä tulee olemaan tilanne erityisesti alueilla, joilla ei vielä ole matkapuhelinverkkoa (kehittyneiden maiden maaseutualueilla sekä köyhien maiden maaseutu- ja kaupunkialueilla) tai joilla sijainnin alueellinen seuranta ei ole mahdollista yhteensopimattomien tekniikoiden vuoksi. Tässä yhteydessä GSM-verkon tarjoajat tulevat tarjoamaan sitä ylimääräisenä kalliimpana palveluna.

S-PCS-järjestelmää ei ole kuitenkaan tarkoitettu kilpailemaan maanpäällisten solukko- ja henkilöhakujärjestelmien kanssa kaupunki- tai muilla tiheään asutuilla alueilla, koska nämä solukko- ja henkilöhakujärjestelmät ovat kustannuksiltaan, äänen laadultaan ja signaalin voimakkuudeltaan parempia. Tässä suhteessa S-PCS-järjestelmän suorituskyky heikkenee kaupunkialueilla johtuen suuresta määrästä lähellä toisiaan olevia esteitä (kuten rakennukset). Heikkeneminen korostuu liikkuvissa autoissa, joissa ei ole ulkopuolisia antenneja, ja erityisesti rakennusten sisällä.

(29) S-PCS-järjestelmien odotetaan lisäksi täydentävän ja jopa korvaavan yleisiä kytkentäisiä kiinteitä puhelinverkkoja, mikä parantaa palvelujen peittoa syrjäisillä alueilla, joissa asukastiheys on pieni ja/tai maaverkosto heikko.

(30) S-PCS-järjestelmän pääkäyttäjiä ovat kansainväliset liikematkailijat, jotka käyttävät kaksitoimintopäätteidensä (13) maatoimintoa ollessaan tietyn verkon alueella ja satelliittitoimintoa liikkuessaan maanpäällisten verkkojen peittoalueen ulkopuolella tai yhteensopimattomien verkkojen alueella. Muita tärkeitä käyttäjäryhmiä ovat maaseutuyhteisöt, valtion tietoliikenne ja ilmailuala.

2. Maantieteelliset markkinat

(31) Täysin toimintakykyisenä Iridium-järjestelmä kattaa teknisesti katsoen koko maapallon. Maantieteellisten markkinoiden tarkkaa laajuutta on kuitenkin hankala arvioida. Komission päätelmiin tässä asiassa ei myöskään vaikuta se, ovatko markkinat lopulta maailmanlaajuiset vai pienemmät. Tästä syystä maantieteellisten markkinoiden tarkka ulottuvuus voidaan jättää avoimeksi.

3. Kilpailu tulevilla S-PCS-markkinoilla

(32) S-PCS-järjestelmien markkinoiden odotetaan johtavan 10-20 miljardin ecun tuottoon ensi vuosikymmenellä. Kilpailun arvellaan muodostuvan erittäin kireäksi, ja kilpailijoita ovat muiden S-PCS-järjestelmien lisäksi myös maanpäälliset verkot.

(33) Satelliittivälitteisiä matkaviestinpalvelujen tarjoamiseksi on olemassa myös joukko muita hankkeita, joista osan (niin kutsuttujen "pienten LEO-palvelujen") tuotevalikoima ja/tai maantieteellinen peitto on rajoitettu; muut (niin kutsutut "suuret LEO-palvelut") on suunnattu samoille markkinoille kuin Iridiumin palvelut. Useimmat suunnitellut S-PCS-järjestelmät on kehitetty Yhdysvalloissa. Euroopan teollisuus on kuitenkin merkittävällä panoksella mukana jo julkistetuissa S-PCS-järjestelmissä. Iridiumin tärkeimmät kilpailijat ovat:

- Inmarsat-P/ICO (14)

(34) ICO on Inmarsatin ja useiden sen jäsenten tukema S-PCS-järjestelmä. Toisin kuin Iridium, se käyttää 10:tä satelliittia keskikorkealla ympyräradalla (intermediate circular orbit eli ICO), joka on MEO-ratoihin kuuluva rata, tarjotakseen maailmalaajuisia matkapuhelin- ja liitännäisiä telepalveluita. Järjestelmän odotetaan aloittavan toimintansa vuoden 2000 loppuun mennessä. Sen kustannukset lähenevät 3:a miljardia Yhdysvaltain dollaria.

- Globalstar

(35) Globalstar aikoo luoda 48 LEO-satelliittia sisältävän S-PCS-järjestelmän. Globalstar-yhteenliittymää johtaa ja rahoittaa Loral Corporation, joka on johtava yhdysvaltalainen puolustus- ja avaruuselektroniikka-alan yhtiö. Hankkeessa ovat osakkaina ja/tai toimittajina mukana eurooppalaiset ilmailu- ja avaruusyhtiöt Alcatel (Ranska), Aerospatiale (Ranska), Alenia (Italia), Deutsche Aerospace (Saksa) sekä TESAM, Alcatelin ja France Télécomin perustama yhteisyritys. Järjestelmän kokonaiskustannusten on arvioitu olevan 2 miljardia Yhdysvaltain dollaria.

Globalstarin arvioidaan aloittavan satelliittien laukaisun vuoden 1997 toisella puoliskolla ja kaupallisen toimintansa 24 satelliitin muodostelmalla vuonna 1998. Maailmanlaajuisen kattavuuden odotetaan toteutuvan vuoden 1999 alkupuolella 48 satelliitin muodostelman avulla.

- Odyssey

(36) Odyssey S-PCS-järjestelmää tukevat yhdysvaltalainen ilmailu- ja avaruusalan yritys TRW sekä kanadalainen televiestintäyritys Teleglobe Inc. Odyssey koostuu 12 MEO-satelliitista, ja sen odotetaan olevan toimintakunnossa vuoteen 1999 mennessä.

E. Ilmoitetut sopimukset

(37) Seuraavat sopimukset on ilmoitettu:

- Iridiumin ja Motorolan välinen "maanpäällisen verkon kehittämissopimus";

- "osakkeidenostosopimus", joka sisältää STET:n ja Vebacomin kanssa allekirjoitetut sopimukset;

- Iridiumin ja Motorolan välinen "avaruusjärjestelmäsopimus";

- Iridiumin ja Motorolan välinen "Iridium-viestintäjärjestelmän käyttö- ja kunnossapitosopimus"; ja

- Iridiumin ja STET:n ja Vebacomin väliset "yhdyskäytävän käyttöoikeussopimukset".

(38) Myöhemmin osapuolet ovat laatineet vakiomuotoisen sopimusmallin (joka ei ole sitova), jota yhdyskäytäväoperaattorit voivat käyttää nimittäessään palveluiden tarjoajia, ja ohjeet Iridiumin yhdyskäytäväoperaattoreille palveluiden tarjoajien nimittämiseksi.

F. Kolmansien osapuolten huomautukset

(39) Asetuksen N:o 17 19 artiklan 3 kohdan ja ETA-sopimuksen pöytäkirjan N:o 21 3 artiklan mukaisesti julkaistun tiedonannon jälkeen saatiin huomautuksia kolmelta muulta taholta. Komissio arvioi nämä huomautukset perusteellisesti mutta ei pitänyt tuloksia sellaisina, että ne edellyttäisivät komission alunperin hyväksymän myönteisen kannan muuttamista.

II. OIKEUDELLINEN ARVIOINTI

A. EY:n perustamissopimuksen 85 artiklan 1 kohdan ja ETA-sopimuksen 53 artiklan 1 kohdan soveltaminen Iridiumin perustamiseen

(40) Edellä esitettyjen syiden perusteella Iridiumin osapuolia ei voida pitää todellisina tai mahdollisina kilpailijoina S-PCS-markkinoilla:

- S-PCS-periaatetta ei ole vielä kokeiltu. S-PCS-verkon toteuttaminen on luonteeltaan monimutkainen ohjelma, johon liittyy huomattavia riskejä, ja joka osoittaa toimivuutensa vasta kun kokoonpano on toiminnassa ja liikenteen määrä huomattavan suuri, mikä on tilanne vasta ensi vuosisadan alkupuolella.

- Yhdenkään Iridiumiin sijoittavan toimijan ei voida perustellusti olettaa tekevän maailmanlaajuisen S-PCS-järjestelmän luomisen ja hoitamisen edellyttämää rahallista investointia. Kuten edellä mainittiin, Iridium-järjestelmän perustaminen edellyttää lähes 5 miljardin Yhdysvaltain dollarin investointia. Tämä summa on lisäksi verrattavissa kilpailevien maailmanlaajuisten S-PCS-järjestelmien kustannuksiin.

- Yksikään Iridiumin sijoittajista ei lisäksi kykene kantamaan avaruustoimintoihin liittyvää huomattavaa teknisen epäonnistumisen riskiä. Epäonnistuneet laukaisut (15); satelliitit, jotka eivät pääse lopulliseen asemaansa väliaikaiselta kiertoradaltaan; satelliitit, jotka eivät toimi kunnolla tai jotka karkaavat hallinnasta päästyään lopulliselle radalleen, ovat edelleen avaruustoimintoihin liittyviä yleisiä vaaroja, ja jos jokin niistä toteutuu, siitä seuraa yleensä koko satelliitin menettäminen (satelliitin saaminen takaisin kiertoradalleen tai sen korjaaminen kiertoradalla on jo mahdollista, mutta kohtuuttoman kallista).

Tähän riskiin on lisättävä kaupallisen epäonnistumisen mahdollisuus, mikä johtuu siitä, että S-PCS-järjestelmät ovat täysin uusi ja jopa vallankumouksellinen periaate, jonka odotetaan kohtaavan länsimaissa tiukkaa kilpailua maanpäällisten matkapuhelinpalveluiden ja kilpailevien S-PCS-järjestelmien taholta.

- Järjestelmän maailmanlaajuisen ulottuvuuden vuoksi yhdelläkään Iridiumin sijoittajista ei lisäksi ole tarvittavia lupia ja toimilupia tarjotakseen kansainvälisiä satelliittivälitteisiä telepalveluita maailmanlaajuisesti. Iridiumin kaltaisen S-PCS-järjestelmän luominen ja käyttäminen edellyttää seuraavia viranomaislupia:

a) Kansainvälisen teleliiton yhteydessä toimivan Maailman radiokonferenssin (WRC) on myönnettävä järjestelmän käyttäjän, yhdyskäytävän ja satelliittien välisten yhteyksien edellyttämät taajuudet kansainvälisellä tasolla. Vuonna 1992 (WRC-92) ja 1995 (WRC-95) maailman radiokonferenssissa käsiteltiin taajuuksien jakamiseen liittyviä asioita.

b) Asianomaisen sääntelyviranomaisen toimilupa satelliittimuodostelman rakentamiseksi, laukaisemiseksi ja käyttämiseksi (Yhdysvaltain liittovaltion tietoliikennekomissio Federal Communications Commission myönsi vaadittavat toimiluvat Iridiumille tammikuussa 1995. Toimiluvat myönnettiin myös neljälle muulle Yhdysvalloissa toimivalle S-PCS-järjestelmälle, mukaan lukien Globalstar ja Odyssey).

c) Jokaisessa maassa, johon sijoitetaan yhdyskäytävä tai järjestelmän päätelaite, tarvitaan lupa näiden toimintojen rakentamiseksi ja käyttämiseksi.

d) Jokaisessa maassa, jossa tilaajalaite on toiminnassa, tarvitaan lupa käyttää kyseisiä laitteita järjestelmän kanssa, mukaan lukien käyttäjäyhteyden tarvitsemat taajuudet (16).

e) Haitallisen häiriön välttämiseksi järjestelmä on sovitettava kansainvälisesti yhteen muiden järjestelmien kanssa, jotka käyttävät tai aikovat käyttää järjestelmän tarvitsemia taajuuksia.

f) Teknisen yhteensopivuuden varmistamiseksi ja jotta Intelsatille ja Inmarsatille ei koituisi huomattavaa taloudellista haittaa, niiden kanssa on neuvoteltava.

- Kukaan Iridiumin sijoittaja ei lisäksi hallitse yksinään kaikkea S-PCS-järjestelmän edellyttämää teknologiaa. Vaikka Motorolalla on oikeudet useisiin Iridium-järjestelmän edellyttämiin tekniikoihin, useilla sijoittajilla on merkittävä rooli sellaisten järjestelmän keskeisten osien kehittämisessä, jotka ovat Motorolan osaamisen ulkopuolella. Tämä koskee esimerkiksi Locheed Martinia satelliittien kehittämisen, Raythenoa antennien, China Great Wallia ja Khrunichevia laukaisijoiden suhteen.

(41) Edellä esitetyn perusteella päätellään, että Iridiumin perustaminen tarkoittaa toteuttamiskelpoisen kilpailijan tulemista täysin uudelle matkaviestintäalalle ja että se jää sen vuoksi sekä EY:n perustamissopimuksen 85 artiklan 1 kohdan että ETA-sopimuksen 53 artiklan 1 kohdan soveltamisalan ulkopuolelle.

B. EY:n perustamissopimuksen 85 artiklan 1 kohdan ja ETA-sopimuksen 53 artiklan 1 kohdan soveltaminen Iridiumin hinnoittelupolitiikkaan ja Iridiumin palveluiden jakeluun: liitännäisrajoitukset

(42) Jokaisen yhdyskäytäväsopimuksen 3.1 kohdan mukaan Iridiumin hallitus määrää (Iridiumin omistaman) satelliitin viestintäkapasiteetin käyttömaksun. Hallitus voi lisäksi ehdottaa hintapolitiikkaa koskevia suuntaviivoja. Suuntaviivoissa otetaan huomioon maksu, jonka Iridium perii satelliitin viestintäkapasiteetin käytöstä, ja yhdyskäytäväoperaattorit voivat määrätä omat hintansa suuntaviivojen puitteissa tiettyyn rajaan asti. Suuntaviivoissa viitataan myös maksujen jakamiseen sellaisissa puheluissa, joissa käytetään useita yhdyskäytäviä, valuuttavaatimuksiin ja -kursseihin. Jokaisen yhdyskäytäväoperaattorin odotetaan noudattavan näitä suuntaviivoja sovellettavan lain ja sääntelyn puitteissa.

Suuntaviivojen tarkoitus on ylläpitää Iridiumin tarjoaman maailmanlaajuisen palvelun yhtenäisyys ja kokonaisuus. Tällainen yhtenäisyys on erityisen tärkeää järjestelmän mahdollisille käyttäjille. Käyttäjät liikkuvat suurimman osan aikaa eri puolilla maailmaa, mutta haluavat kuitenkin saada yhden laskun, jossa käytetään yhtä valuuttaa. Kuten IPSP:tä koskevassa päätöksessä (17) todettiin, tämän perusteella periaate samanlaisista hinnoista ja muista edellytyksistä eri alueilla yhdessä hajautetusti toteutetun markkinointitavan kanssa tuntuu asiakkaiden tarpeiden täyttämisen kannalta asianmukaiselta.

(43) Iridiumin palveluiden jakelu järjestetään käyttämällä toisaalta yhdyskäytäväoperaattoreita - Iridiumin strategisia sijoittajia - joilla on yksinoikeudet omilla alueillaan, toisaalta palveluiden tarjoajia, jotka yhdyskäytäväoperaattorit nimittävät yleensä ilman yksinoikeuksia. Varmistaakseen järjestelmän yhtenäisyyden Iridium palveluiden "tuottajana" säilyttää joitain keskeisiä toimintoja itsellään.

(44) Jokaisen osakkeiden ostoa koskevan sopimuksen 3 kohdan mukaan Iridium-järjestelmän sijoittajat (esimerkiksi yhdyskäytäväoperaattorit) saavat yksinoikeudet sopimuksissa määrätyillä alueilla. Yksinoikeudet tarkoittavat periaatteessa sitä, että yksikään toinen yhtiö ei saa Iridiumilta oikeuksia i) rakentaa eikä käyttää yhdyskäytävää kyseisellä alueella eikä ii) tarjota Iridiumin palveluita alueen sisällä. Vastineeksi yhdyskäytäväoperaattoreiden on rakennettava, ylläpidettävä ja käytettävä yhdyskäytävää ja huolehdittava useista muista tehtävistä, kuten saatava Iridium-järjestelmälle tarvittavat säännösten mukaiset luvat alueeseensa kuuluvissa maissa, mikä voi olla kallista ja vaivalloista. Tämän vuoksi ja ottaen huomioon Iridium-järjestelmään liittyvät erittäin suuret riskit sekä tarpeen houkutella koko maailman kattavia yhdyskäytäväoperaattoreita tällaisen yksinoikeuden voidaan katsoa kannustavan sijoittajia kantamaan riskit.

(45) Seuraavat tosiseikat vähentävät lisäksi yksinoikeudesta mahdollisesti seuraavaa rajoittavaa vaikutusta:

1. Toiminta kilpailevien järjestelmien kanssa ei ole kiellettyä yhdyskäytäväoperaattoreilta eikä palveluiden tarjoajilta. Joidenkin palveluiden tarjoajien (yleensä maanpäällisten matkapuhelinpalveluiden) jopa odotetaan tarjoavan mahdollisimman monen S-PCS-järjestelmän palveluita lisätäkseen oman matkapuhelintarjontansa houkuttelevuutta asiakkaiden silmissä (S-PCS-järjestelmät ovat maanpäällisen matkaviestinnän lisänä tarjottava ja sitä täydentävä palvelu).

Tämän suhteen osapuolet ovat vahvistaneet STET:n osalta, jolla ainoana osapuolena on edelleen telepalveluiden ja -infrastruktuurin tarjoamista koskevia yksinoikeuksia, että Iridium-sopimukset eivät vaikuta jonkin yhtiön tai henkilön mahdollisuuteen päästä käyttämään muuta STET:n infrastruktuuria kuin nimenomaan Iridium-järjestelmää varten kehitettyjä STET:n toimintoja.

2. Sopimuksissa ei estetä palveluiden tarjoajia myymästä Iridium-palvelua asiakkaille, jotka eivät ole sijoittautuneet samalle alueelle tai samaan maahan kuin yhdyskäytäväoperaattoreina toimivat sijoittajat.

3. Satelliittien älyominaisuuksien ansiosta käyttäjä voidaan tavoittaa minkä tahansa yhdyskäytävän kautta. Tämän vuoksi on päätetty, että muuttaessaan toiselle alueelle tietyn yhdyskäytävän tilaajat (asiakkaat) säilyttävät entiset sopimuksensa, eikä niiden edellytetä allekirjoittavan uutta sopimusta kyseisessä maassa yksinoikeudet omaavan yhdyskäytäväoperaattorin palveluita tarjoavan toiminnanharjoittajan kanssa.

4. Palveluiden yleismaailmallisuuden vuoksi yhdessä puhelussa käytetään useimmiten useita yhdyskäytäviä.

5. Iridiumin palveluihin odotetaan kohdistuvan tiukkaa kilpailua maanpäällisten matkapuhelinpalveluiden ja kilpailevien S-PCS-järjestelmien taholta.

6. Iridium, sen yhdyskäytäväoperaattoreina toimivat sijoittajat ja nimetyt palveluiden tarjoajat käyttävät telepalveluissaan Iridium-järjestelmän satelliittien koko kapasiteetin. Ylimääräistä kapasiteettia kolmansia osapuolia varten ei jää jäljelle.

(46) Yksinoikeudet johtuvat myös satelliittien kokoonpanosta: jokainen satelliitti voi antenniensa avulla olla yhteydessä kerralla ainoastaan kolmeen yhdyskäytävään peittoalueensa sisällä (neljäs antenni on varalla hätätapauksia varten). Tämä ominaisuus edellyttää rajallista määrää yhdyskäytäviä.

(47) Palveluiden tarjoajien nimittämistä koskevien suuntaviivojen suhteen komissiosta näyttää siltä, että edellä kuvatut perusteet ovat puolueettomia ja laadullisia.

(48) Käsiteltävään asiaan liittyvien erityisten piirteiden vuoksi voidaan päätellä, että hinnoittelupolitiikat suuntaviivoissa, yhdyskäytäväoperaattoreille myönnetyt yksinoikeudet ja palveluiden tarjoajien valintaa koskevat suuntaviivat liittyvät suoraan Iridium-järjestelmän toteuttamisen ja toiminnan onnistumiseen ja ovat niille välttämättömiä. Tämän vuoksi niitä on pidettävä EY:n perustamissopimuksen ja ETA-sopimuksen kilpailusääntöjen perusteella Iridium-järjestelmän liitännäisrajoituksina.

Edellä esitettyjä päätelmiä yhdyskäytäväoperaattoreina toimivien sijoittajien yksinoikeuksien liitännäisyydestä voidaan kuitenkin arvioida uudelleen, jos asian erityisissä piirteissä tapahtuu merkittävä muutos. Tällainen tilanne syntyy erityisesti, jos Iridium saa määräävän aseman S-PCS-palveluiden varsinaisen tarjoamisen suhteen.

(49) Liitännäisrajoituksia on arvioitava yhdessä yhtiön perustamisen kanssa. Koska on päätelty, että Iridium ei kuulu EY:n perustamissopimuksen 85 artiklan 1 kohdan eikä ETA-sopimuksen 53 artiklan 1 kohdan soveltamisalaan, eivät myöskään edellä luetellut määräykset kuulu siihen,

ON TEHNYT TÄMÄN PÄÄTÖKSEN:

1 artikla

Hallussaan olevien tosiseikkojen perusteella komissiolla ei ole perusteita toteuttaa toimenpiteitä EY:n perustamissopimuksen 85 artiklan 1 kohdan eikä ETA-sopimuksen 53 artiklan 1 kohdan nojalla Iridiumin perustamista koskevien ilmoitettujen sopimusten suhteen.

2 artikla

Hallussaan olevien tosiseikkojen perusteella komissiolla ei ole perusteita toteuttaa toimenpiteitä EY:n perustamissopimuksen 85 artiklan 1 kohdan eikä ETA-sopimuksen 53 artiklan 1 kohdan nojalla Iridiumin jokaisen yhdyskäytäväsopimuksensa 3.1 kohdan mukaan laatimien hinnoittelua koskevien suuntaviivojen suhteen, yhdyskäytäväoperaattorina toimiville sijoittajille jokaisen osakkeidenostosopimuksen 3 kohdan mukaan myönnettävien jakelua koskevien yksinoikeuksien suhteen eikä palveluiden tarjoajien valintaa koskevien suuntaviivojen suhteen sellaisina kuin ne on ilmoitettu.

3 artikla

Tämä päätös on osoitettu seuraavalle yritykselle:

Iridium LLC

1401 H. Street, NW

Washington, DC 20005

USA

Tehty Brysselissä 18 päivänä joulukuuta 1996.

Komission puolesta

Karel VAN MIERT

Komission jäsen

(1) EYVL N:o 13, 21.2.1962, s. 204

(2) EYVL N:o C 255, 3.9.1996, s. 2

(3) Kuvaus yhdyskäytävästä 12 kappaleessa.

(4) Järjestelmän toteuttamiskulujen arvioidaan olevan lähes 4,7 miljardia Yhdysvaltain dollaria (ei sisällä puhelimia).

(5) Järjestelmän käyttäjäyhteyksissä käytetään 1 616-1 626,5 MHz:n taajuutta (kuten satelliittivälitteiselle matkaviestinnälle varattiin WRC-92-konferenssissa), syöttö- ja yhdyskäytäväyhteyksissä (avaruudesta maahan ja maasta avaruuteen) 19,4-19,6 GHz:n ja 29,1-29,3 GHz:n ja satelliittien välisissä yhteyksissä ja 23,18-23,38 GHz:n taajuutta.

(6) Järjestelmään kuuluu myös radalla olevia varasatelliitteja, joilla korvataan rikkoutuneet satelliitit.

(7) Päävalvontatoiminto valvoo satelliittien toimintaa ja asemaa ja hoitaa verkkoa.Varmistava valvontatoiminto korvaa päävalvontatoiminnon, jos tämä rikkoutuu, ja valvoo kiertoradalla olevia varasatelliitteja.

(8) TT & C-asemat seuraavat satelliittien liikkeitä ja muuttavat niiden ratoja muodostelman säilyttämiseksi.

(9) Iridium-järjestelmän menettelytavat (Iridium System Practices eli ISP) muodostuvat suuntaviivoista, suosituksista, säännöistä, suunnitelmista ja muista ohjeista, jotka koskevat Iridium-järjestelmän käyttöön liittyviä teknisiä ja toiminnallisia seikkoja. Osa käytäntöjen teknisistä ja toiminnallisista määräyksistä on tarkoitettu pakollisiksi verkon mahdollisimman suuren yhtenäisyyden varmistamiseksi. Menettelytapaluonnosta ei ole vielä saatu valmiiksi.

(10) Iridium pitää itsellään osan liittymismaksusta ja käyttömaksusta. Lisäksi se aikoo pidättää itselleen tietyn summan korvauksena selvitystoimiston palveluista. Loput käytetään yhdyskäytäväoperaattoreille, palveluiden tarjoajille ja muille osapuolille maksettaviin korvauksiin.

(11) LEO-satelliitit sijaitsevat noin 900 kilometrin korkeudella maanpinnasta. Maan koko pinnan kattavaan peittoon tarvittaisiin vähintään 66 LEO-satelliittia.

MEO-satelliitit sijaitsevat noin 10 000 kilometrin korkeudella maanpinnasta. Maan koko pinnan kattavaan peittoon tarvittaisiin vähintään 10 MEO-satelliittia.

GEO-satelliitit sijaitsevat noin 36 000 kilometrin korkeudella maanpinnasta. Maan koko pinnan kattavaan peittoon tarvitaan vain 3 satelliittia.

(12) Pienin geostationaaristen ratojen vastaanotin vastaa kooltaan pientä salkkua.

(13) Kaksitoimintoisen (satelliitti ja GSM) ja yksitoimintoisen laitteen hintaeron odotetaan olevan vain noin 10 prosenttia.

(14) Tietoja Inmarsat-P -järjestelmästä löytyy 19 artiklan 3 kohdan mukaisesti julkaistusta tiedonannosta (EYVL N:o C 304, 15.11.1995, s. 6).

(15) Iridiumin kaltaista satelliittien laukaisutoimenpidettä ei ole vielä koskaan tehty kaupallisissa tarkoituksissa (laukaistavia satelliitteja 66, useita laukaistaan samanaikaisesti, kaikki tapahtuu 24 kuukauden kuluessa).

(16) Vaikka yhteisössä on hiljattain poistettu päätelaitteiden käyttöä ja telepalveluiden tarjoamista koskevat yksin- ja erityisoikeudet (paitsi puhelintoiminnassa vuoteen 1998 asti) (13 päivänä lokakuuta 1994 annettu komission direktiivi 94/46/EY, EYVL N:o L 268, 19.10.1995, s, 15) taajuuksien myöntämistä varten ei ole vielä kehitetty yhteistä lähestymistapaa.

(17) EYVL N:o L 354, 31.12.1994, s. 75, 55 perustelukappale.